钦定古今图书集成/历象汇编/岁功典/第039卷
## 钦定古今图书集成/历象汇编/岁功典/第039卷

| 钦定古今图书集成 历象汇编 第三十九卷 |

| |

钦定《古今图书集成》，《历象汇编岁功典》。

第三十九卷《目录》。

《上巳部》·纪事

《上巳部·杂录》

《上巳部·外编》

《清明部·汇考》

《易通卦验》：〈白阳云〉

《孝经纬》：〈清明〉

《汲冢周书》。〈时训解〉

《淮南子》。〈天文训〉

《荆楚岁时记》。〈寒食事考〉

《农政全书》。〈清明杂占〉

《遵生八笺》。〈清明事宜〉

《本草纲目》。〈清明〉

《酌中志略》：〈宫中清明〉

《直隶志》书：〈宛平县　东安县　怀柔县　永平府　任丘县　元氏县　冀州〉

《山东志》书。〈邹平县　淄川县　新城县　齐河县　阳信县　沂州　堂邑县　临

清州　寿光县　诸城县　新河县　饶阳县　曲周县　邯郸县　福山县　栖霞县〉

《山西志》书：〈盂县　临晋县〉

《河南志》书。〈巩县　孟津县〉

《陜西志》书：〈富平县　同州　平凉府〉

《江南志》书。〈高淳县　常熟县　嘉定县　太仓州　崇明县　松江府　武进县

仪真县　高邮州　兴化县　徽州府　贵池县〉

《浙江志》书：〈杭州府　海宁县　嘉兴县　海盐县　石门县　桐乡县　乌程县

温州府　瑞安县〉

《江西志》书：〈新建县　宁州　德兴县　永丰县　安义县　建昌府　万安县〉

《湖广志》书：〈德安府　云梦县　石首县　长沙府　浏阳县　衡州府　永州府

宁远县　新田县〉

《福建志》书〈福州府　建阳县〉

《广东志》书。〈乳源县　始兴县　埔阳县　阳江县　广宁县〉

《广西志》书。〈横州〉

《云南志》书：〈建水州〉

《岁功典》第三十九卷。

《拾遗记》：“昭王二十四年，涂修国献青凤、丹鹊，各一雌
一雄。孟夏之时，凤鹊皆脱易毛羽，聚鹊翅以为扇，缉
凤羽以饰车盖也。扇一名游飘，二名条翮，三名亏光，
四名仄影。”时东瓯献二女，一名延娟，一名延娱。使二
人更摇此扇，侍于王侧，轻风四散，冷然自凉。此二人
辩口丽辞，巧善歌笑，步尘上无踪，行日中无影。及昭
王沦于汉水，二女与王乘舟，夹拥王身，同溺于水。故
江汉之人，到今思之，立祠于江湄。数十年间，人于江
汉之上，犹见王与二女乘舟戏于水际。至暮春上巳
之日，禊集祠间。或以时鲜甘味，采兰杜包裹，以沈水
中。或结五色纱囊盛食，或用金铁之器，并沈水中，以
惊蛟龙水虫，使畏之不侵此食也。其水傍号曰“招祇
之祠。”

《吴地记》：“流杯亭在女坟湖西二百步，阖闾三月三日
泛舟游赏之处。”

《西京杂记》：“戚夫人侍儿贾佩兰，后出为扶风人段儒
妻，说在宫内，时三月上巳，张乐于流水。”

《名胜志》：“禺山西一里有歌舞冈。”《郡国志》云：“赵佗三月
三日登高于此。”

《汉书外戚孝武卫皇后传》：“后字子夫，生微也，其家号
曰卫氏，出平阳侯邑。子夫，为平阳主讴者。武帝即位
数年，无子，平阳主求良家女十馀人，饰置家。帝祓霸
上，还过平阳主，见所侍美人，帝不悦。既饮，讴者进，帝
独说子夫。”

《后汉书周举传》：“大将军梁商表举为从事中郎，甚敬
重焉。三月上巳日，商大会宾客，䜩于洛水，举时称疾
不往，商与亲昵酣饮极欢。及酒阑倡罢，继以《䪥露》之
歌，坐中闻者，皆为掩涕。太仆张种时亦在焉，会还，以
事告举。举叹曰：‘此所谓哀乐失时，非其所也，殃将及
乎’！”商至秋果薨。

《三辅黄图》“百子池，三月上巳，张乐于池上。”

《后汉书袁绍传》：“绍三月上巳，大会宾徒于薄落津，闻
魏郡兵反，黑山贼于毒等共覆邺城，杀守。座中客家
在邺者，皆忧怖失色，或起而泣。绍容貌自若，不改常
度。”

《晋书束晳传》：晳迁尚书郎。武帝尝问挚虞三日曲水
之义，虞对曰：“汉章帝时，平原徐肇以三月初生三女，
至三日俱亡，村人以为怪，乃招携之水滨洗祓，遂因
水以汎觞，其义起此。帝曰：‘必如所谈，便非好事’。晳进
曰：‘虞，小生，不足以知，臣请言之。昔周公成洛邑，因流
水以汎酒，故《逸诗》云：‘羽觞随波’。又秦昭王以三日置’”
酒河曲，见金人捧水心之剑曰：“令君制有西夏，乃霸
诸侯。”因此立为曲水。二汉相缘，皆为盛集。帝大悦，赐
晳金五十斤。
《王戎传》：戎为人短小任率，不修威仪，善发谈端，赏其
要会。朝贤尝上巳禊洛，或问王济曰：“昨游有何言谈？”
济曰：张华善说《史》《汉》，裴𬱟论前言往行，衮衮可听。王
戎谈子房季札之间，超“然元著。”其为识鉴者所赏如
此。

《隐逸夏统传》：“统字仲御，孤贫以孝闻。其母病笃，乃诣
洛市药。会三月上巳，洛中王公已下并至浮桥，士女
骈填，车服烛路，统时在船中曝所市药，诸贵人车乘
来者如云，统并不之顾。太尉贾充怪而问之，统初不
应重问，乃徐答曰：‘会稽夏仲御也’。充使问其土地风
俗，统曰：‘其人循循，犹有大禹之遗风，太伯之义让，严’”
遵之抗志，黄公之高节。又问：“卿居海滨，颇能随水戏
乎。”答曰：“可。”统乃操柁正橹。折旋中流。初作鲻跃，后
作𫚙䱐，引飞鹢首，掇兽尾，奋长梢，而船直逝者三焉。
于是风波振骇，云雾杳冥。俄而白鱼跳入船者有八
九，观者皆悚遽。充心尤异之，乃更就船与语，其应如
响，欲使之仕，即俛而不答。充又谓曰：“昔尧亦歌，舜亦
歌，子与人歌而善，必反而后和之，明先圣前哲无不
尽歌，卿颇能作卿《土地间曲》乎？”统曰：“先公惟寓稽山，
朝会万国，授化鄙邦，崩殂而葬，恩泽云布，圣化犹存，
百姓感咏，遂作慕歌。又孝女曹娥，年甫十四，贞顺之
德，过越梁宋。其父堕江不得尸，娥仰天哀号，中流悲
叹，便投水而死。父子丧尸，后乃俱出。国人哀其孝义，
为歌《河女》之章。伍子胥谏吴王，言不纳用，见戮投海。
国人痛其忠烈，为作《小海唱》，今欲歌之。”众人佥曰：“善。”
统于是以足扣船，引声喉啭，清激慷慨。大风应至，含
水漱天，云雨响集，叱咤讙呼，雷电尽冥，集气长啸，沙
尘烟起。王公已下皆恐，止之乃已。诸人顾相谓曰：“若
不游洛水，安见是人？”听慕歌之声，便髣髴。见大禹之
容，闻河女之音，不觉涕泪交流，即谓伯姬高行在目
前也。聆《小海》之唱，谓：“子胥、屈平立吾左右矣。”充欲耀
以文武卤簿，觊其来观，因而谢之。遂命建朱旗，举幡
校，分羽骑为队，军伍肃然。须臾，鼓吹乱作，笳葭长鸣，
车乘纷错，纵横驰道。又使妓女之徒，服《褂襡》，炫金翠，
绕其船三匝。统危坐如故，若无所闻。充等各散曰：“此
吴儿是木人石心也。”

《王导传》：“元帝为琅邪王，与导素相亲善，导知天下已
乱，遂倾心推奉，潜有兴复之志。帝亦雅相器重，契同
友执。帝之在洛阳也，导每劝令之国。会帝出镇下邳，
请导为安东司马，军谋密策，知无不为。及徙镇建康，
吴人不附，居月馀，士庶莫有至者，导患之。会敦来朝，
导谓之曰：‘琅邪王仁德虽厚，而名论犹轻，兄威风已
振，宜有以匡济者’。”会三月上巳，帝亲观禊，乘肩舆，具
威仪，敦导及诸名胜，皆骑从。吴人纪瞻、顾荣皆江南
之望，窃觇之，见其如此，咸惊惧，乃相率拜于道左。导
因进计曰：“古之王者，莫不宾礼故老，存问风俗，虚己
倾心，以招俊乂。况大业草创，急于得人者乎！顾荣、贺
循此土之望，未若引之以结人心。二子既至。则无不
来矣。”帝乃使导躬造、循荣。二人皆应命而至。

《法书要录》：“穆帝永和九年三月三日，王羲之与太常
孙统等四十有一人会于会稽山阴之兰亭，修禊事。
酒酣赋诗制序用蚕茧纸、鼠须笔书字，有重者皆构
别体。”

《世说新语》：郝隆为桓公南蛮参军，三月三日会作诗，
不能者罚酒三升。隆初以不能受罚，既饮，揽笔便作
一句云：“娵隅跃清池。”桓问：“娵隅”是何物，答曰：“蛮名鱼
为娵隅。”公曰：“作诗何以作蛮语？”隆曰：“千里投公，始得
蛮府，参军那得不作蛮语也？”

《晋书凉武昭王李暠传》：“暠自称秦凉二州牧，迁于酒
泉。上巳日，䜩于曲水，命群寮赋诗而亲为之序。于是
写诸葛亮训诫，以助诸子。”

《晋起居注》，海西泰和六年三月庚午朔，诏曰：“三日临
流杯池，依东堂小会。”

《邺中记》：“华林园中千金堤作两铜龙相向，吐水以注
天泉池通御沟中。三月三日，石季龙及皇后百官临
池会。”

《水经注》：“漳水对赵氏临漳宫，宫在桑梓苑，多桑木，故
苑有其名。三月三日及始蚕之月，虎帅皇后及夫人
采桑于此。”

《十六国春秋》，“每年三月三日，石虎及皇后会公主妃
主名家妇女，无不毕出。临水施设帐幔，车服灿烂，走
马步射，饮宴终日。”

《征齐道里记》：“城北十五里有柳泉，苻朗常以为解禊
处。”

《宋书礼志》：“魏明帝天渊池南，设流杯石沟，宴群臣。晋
海西锺山后流杯曲水延百僚，皆其事也。官人循之
至今。”

《岁华纪丽》：“宋武帝三月三日登八公山刘安故台，望
城郭如疋帛之绕丛花也。”

《宋略》：“文帝元嘉十一年三月丙申，禊饮于乐游苑，且祖道江夏王义恭、衡阳王义季。有诏，会者咸作诗，诏
颜延年作序。”

《南齐书王融传》：“永明九年，上幸芳林园，禊宴朝臣，使
融为《曲水诗序》，文藻富丽，当世称之。”

《梁书张率传》，“高祖天监四年三月，禊饮华光殿。其日
河南国献舞马，诏率赋之。”

《魏书赵逸传》：“神麚三年三月上巳，帝幸白虎殿，命百
寮赋诗，逸制诗序，时称为善。”

《杨播传》：时车驾耀威沔水，上巳设宴，高祖与中军彭
城王勰赌射，左卫元遥在勰朋内，而播居帝曹。遥射
侯正中，筹限已满。高祖曰：“左卫筹足，右卫不得不解。”
播对曰：“仰恃圣恩，庶几必争。”于是弯弓而发，其箭正
中。高祖笑曰：“养由基之妙，何复过是。”

《夏侯夬传》：“夬与南人辛谌、庾道、江文遥等，终日游聚，
酣饮之际，恒相谓曰：‘人生局促，何殊朝露坐上相看，
先后之间耳。脱有先亡者，当于良辰美景，灵前饮宴，
傥或有知，庶其歆飨’。”及夬亡后，三月上巳，诸人相率
至夬灵前酌饮，时日晚天阴，室中微暗，咸见夬在坐，
衣服形容，不异平昔，时执杯酒，似若献酬，但无语耳。
时夬家客雍僧明，心有畏恐，披帘欲出，便即僵仆，状
若被殴。夬从兄欣宗云：“今是节日，诸人忆弟畴昔之
言，故来共饮。僧明何罪，而被瞋责？”僧明便寤，而欣宗
鬼语如夬平生，并怒家人，皆得其罪。又发摘阴私窃
盗，咸有次绪。

《北史高琳传》：“琳母尝祓禊泗滨，遇见一石，光彩朗润，
遂持以归。是夜梦人衣冠有若仙者，谓曰：‘夫人向所
将来石，是浮磬之精，若能宝持必生，令子母惊寤，举
身流汗。俄而有孕。及生，因名琳，字季珉’。”
《大业杂记》：“炀帝筑西苑，周二百里，苑内造山为海，周
十馀里，水深数丈，其中有方丈、蓬莱、瀛洲诸山。海东
有曲水池，其”间有“曲水殿”，上巳禊饮之所。

《大业拾遗记》：“隋炀帝敕学士杜宝修《水饰图经》新成，
以三月上巳日会群臣于曲水，以观水饰。总七十二
势，皆刻木为之。或乘舟，或乘山，或乘平洲，或乘宫殿。
木人长二尺，衣以绮罗，装以金碧，及作禽兽鱼鸟，皆
能运动如生，随水曲而行。”

《千金月令》：“三月三日，上踏青鞋履。”

《唐会要》：贞观三年三月三日，赐群臣大射于立德门。
《景龙宫记》：唐制，上巳祓禊，赐侍臣细柳圈、云带之，免
虿毒瘟疫。中宗四年上巳，祓禊于渭滨，赋七言诗，赐
细柳圈。李乂应制诗：“此日欣逢临渭赏，昔年空道济
汾词。”沈佺期诗：“宝马香车清渭滨，红桃碧柳禊堂春。
皇情尚忆垂竿佐，天瑞先呈捧剑人。”

《剧谈录》：“曲江池本秦世𬮿洲，开元中疏凿，遂为胜境。
其南有紫云楼、芙蓉苑，其西有杏园、慈恩寺，花卉环
周，烟水明媚，都人游玩，盛于中和、上巳之节。彩幄翠
帱，匝于堤岸。鲜车健马，比肩击毂。上巳即赐宴臣僚，
京兆府大陈筵席。长安、万年两县以雄盛相较，锦绣
珍玩，无所不施。百辟会于山亭，恩赐太常及教坊声
乐池中备彩舟数只，唯宰相、三使、北省官与翰林学
士登焉。”每岁倾动皇州，以为盛观。入夏则菰蒲葱翠，
柳阴四合，碧波红蕖，湛然可爱。好事者赏芳辰，玩清
景，联骑携觞，亹亹不绝。

《嘉话录》：“故事，每三月三日，赐王公以下射中鹿鸣，赐
马第一赐绫，其馀布帛有差。”至开元八年秋，舍人许
景先以为徒耗国用而无益，于是罢之。

《秦中岁时记》：上巳赐宴曲江，都人于江头禊饮，践踏
青草，曰“踏青。”

《妆楼记》：洛阳人有妓乐者，三月三日结钱为龙为帘。
作钱龙宴，四围则撒真珠，厚盈数寸。以斑螺命妓女
酌之，仍各具数，得双者为吉妓。乃作双珠宴，以劳主
人。又各命作饧缓带，以一丸饧舒之，可长三尺者赏
金菱角，不能者罚酒。

池阳上巳日，妇女以荠花点油祝而洒之水中，若成
龙凤花卉之状，则吉。谓之“油花卜。”

《西京新记》：“曲江亦名乐游原，长安中于原上置亭游
赏，三月三日，京城士女咸即此祓禊。”

《前定录》：天宝十四载，李泌三月三日自洛乘驴归别
墅，从者未至，路旁有车门，而驴径入，不可制。遇其家
人各将乘驴马群出之次，泌因相问，遂并入宅，邀泌
入。既坐，又见妻子出罗拜，泌莫测之，疑是妖魅，问姓
窦，潜令仆者问邻人，知实姓窦。泌问其由，答曰：“窦廷
芬。且请宿，续言之，势不可免。”泌遂宿焉。廷芬乃言曰：
“中桥有筮者胡芦生，神之久矣。昨因筮告某曰，不出
三年，当有赤族之祸，须觅黄中君方免。”问如何觅黄
中君？曰：“问《鬼谷子》。又问安得《鬼谷子》，言公姓名是也。
宜三月三日，全家出城觅之，不见必籍死无疑。若见，
但举家悉出哀祈，则必免矣。适全家方出访觅，而卒
遇公，乃天济，其举族命也。供待备至”，明日请去，且言
归颍阳庄。廷芬坚留之，使人往颍阳，为致所切，取季
父报而还。如此住十馀日，方得归，自此献遗不绝。及禄山乱，肃宗收西京，将还秦，收陕府，获刺史窦廷芬，
肃宗令诛之，而籍其家。又以元宗外家而事贼，固囚
诛戮。泌因具其事，且请使人问之，令其手疏验之。肃
宗乃遣使使回，具如泌说。肃宗大惊，遽命赦之。因问
“黄中君、鬼谷子何也？”廷芬亦云不知，而胡芦生已卒，
肃宗深感其事，因曰：“天下之事，皆前定矣。”

《旧唐书德宗本纪》：“贞元六年三月庚子，百寮宴于曲
江亭，上赋《上巳诗》一篇赐之。”

《容斋续笔》：文宗开成元年，归融为京兆尹。时两公主
出降，府司供帐事繁，又逼近上巳，曲江赐宴，奏请改
日。上曰：“去年重阳取九月十九日，未失重阳之意，今
改取十三日可也。”

《中朝故事》：“唐每岁上巳，许宫女于兴庆宫大同殿前
与骨肉相见，纵其问讯家眷，更相遗赠。”

《辽史文学王鼎传》：“鼎幼好学，居太宁山数年，博通经
史。时马唐俊有文名燕蓟间，适上巳，与同志祓禊水
滨，酌酒赋诗。鼎偶造席，唐俊见鼎朴野，置下坐，欲以
诗困之。先出所作索赋，鼎援笔立成。唐俊惊其敏妙，
因与定交。”

《寰宇记》：阳安治北二十里，玉女灵山，东北有泉，西北
两岸各有悬崖，腹有石乳房一十七眼，状如人乳流
下，土人呼为“玉华池。”每三月上巳日，有乞子者，漉得
石即是男，瓦即是女。

《南部新书》：“九龙池上巳日为士女汎舟游嬉之所。”
《茅亭客话》：“学射山旧名石斛山，昔张伯子三月三日
得道上升，今山上有至真观，即其遗迹也。每岁至是
日，倾城士庶，四邑居民，咸诣仙观祈乞田蚕。时当春
煦，花木甚盛，州主与郡寮将妓乐出城，至其地，车马
人物阗噎。有耆宿鲜于熙者，与朋友数人于万岁池
纵”饮，因掬池水，见岸傍草中有一小白虾蟆，遂取之
即席。有姓刘失其名，坚请看之，鲜于固执不与，遂啮
鲜于手，取将吞之。鲜于戏之曰：“阁下因吞此白蟾，苟
成得道也，祇成强盗尔。”吞讫，忙惶饮水云：“虾蟆在某
心胸间，无所出处。”昏闷至家，旬馀医治方愈。

文同《丹渊集》：“《成都燕集》，一春为常，惟上巳学射山之
集为盛。”山有至真观，祀张伯子，其日两蜀之人咸赴，
从道士受秘箓。

《谈苑》：禁中近清明节，神宗侍曹太后，因语“自来却无
人做珠子鞍辔，虽云太华，然亦好也。”太后闻此语，已
密令人描样矣。不数日，实促就珠子鞍辔，传宣索玉
鞍辔一副，神宗莫测所欲用，亦莫敢问。依旨进入，太
后命送后苑拆修，遂施珠韀焉。其上作小红罗销金
坐子，劣可容体。甫近上巳，以鞍架载之送神宗。神宗
大感悦，取小乌马于福宁殿亲试之。驾幸金明池回，
遂乘此韀。士论皆谓“虽神宗绝孝，亦光献至慈”，上下
相得，以成其美焉。

《云笈七签》：“金堂县昌利化圆元观南院有九井焉，平
陆之上，才深一二尺，或方或圆，大者五六尺，小者三
二尺，相去各数步，泉脉相通，而水色皆异，其味甘香，
盖醴泉之属也。每岁三月三日蚕市之辰，远近之人
祈乞嗣息，于井中探得石者为男，瓦砾为女。”

葛璝化。周回岩峦，左右嵌穴，有二十四峰，八十一洞。
有丁东水出于崖腹，久旱不竭。每年三月三日，蚕市
之辰，众逾万人，宿止山内，饮食之外，水常有馀。
《谈苑》：元祐中，秘阁上巳日集西池，王仲至有诗，张文
潜和最工，云：“翠浪有声黄伞动，春风无力彩袗垂。”秦
少游云：“帘幔千家锦绣垂。”王笑曰：“又待入小石调也。”
有《宋佳话》。元符中，上巳日，锡燕从臣，命御新龙舟。蔡
元长忽坠于金明池，万众喧骇，蔡得凭木浮出，遂入
次舍，方一身淋漓。蒋颖叔唁公曰：“元长幸免潇湘之
溺。”蔡大笑答曰：“几同洛浦之游。”

《成都记》：三月三日，远近祈福于龙桥，命曰“蚕市。”
《三山志》：“政和宣和中，自黄尚书裳至陆侍郎藻为守，
登禊游亭临南湖，令民竞渡。”时徽宗御制《上巳诗》云：
“韶光三月畅元芳，禊饮池边泛羽觞。画鹢翩翩戏龙
虎，一时佳景胜端阳。”

《乾淳岁时记》：“三月三日，殿司真武会。”

《癸辛杂识》：“太学上巳假一日，武学则三日。”

《宋史高丽国传》：“上巳日，以青艾染饼为盘羞之冠。”
《岁华纪丽谱》：“三月三日出北门，宴学射山，既罢，后射
弓。”盖张伯子以是日即此地上升。巫觋卖符于道，游
者佩之，以宜蚕辟灾。轻裾小盖，照烂山阜。晚宴于万
岁池亭，泛舟池中。

元氏《掖庭记》：“每遇上巳日，令诸嫔妃祓于内园迎祥
亭漾碧池，池用纹石为质，以宝石镂成，奇花繁叶，杂
砌其间。上设紫云九龙华盖，四面施帏帏，皆蜀锦为
之。跨池三桥，桥上结锦为亭，中匾‘集鸾’”，“左”匾“凝霞”，右
匾“‘承霄’，三匾雁行相望。又设一横桥，接乎三亭之上，
以通往来，游毕则宴饮于中，谓之‘爽心宴’。”池之旁一
潭曰香泉潭，至此日则积香水以注于池，池中又置
温玉狻猊、白晶鹿、红石马等物，妃嫔浴澡之馀，则骑以为戏，或执兰蕙，或击球筑，谓之水上迎祥之乐。唯
小娥体白而红，著水如桃花含露，愈增妍美。帝曰：“此
夭桃女也。”因呼为赛桃夫人，爱宠有加焉。

《寓圃杂记》：正统十一年，太师英国公暨侯伯二十馀
人，早朝毕奏曰：“臣等皆武夫，不谙经典，愿赐一日假，
诣国子监听讲。”上命以三月三日往。于是太师率诸
侯伯至日到监，始携茶汤果饼之类甚丰。祭酒李先
生时勉命诸生立讲五经各一章，讲罢，赐酒馔奉款，
诸侯伯让曰：“受教之地。”皆就列坐，惟太师与先生抗
礼，饮甚欢。太师屡辞，先生曰：“秀才家饭，不易措置，愿
太师少宽。”后命诸生歌《鹿鸣》之诗，宾主雍雍，抵暮而
散。此亦太平盛事也。

熙朝乐事。三月三日，俗传为北极佑圣真君生辰。佑
圣观中修崇醮事，士女拈香，亦有就家启醮，酌水献
花者。是日，观中有雀竿之戏，其法“树长竿于庭，高可
三丈，一人攀缘而上，舞蹈其颠，盘旋上下，有鹞子翻
身、金鸡独立，锺馗抹额、玉兔捣药”之类，变态多方，观
者目瞪神惊，汗流浃背。而为此技者，如蝶拍鸦翻，蘧
蘧然自若也。是日男女皆戴荠花。谚云。“三春戴荠花。
桃李羞繁华。”

益都《谈资》、薛涛，并久属藩邸。环以栏楯，人不敢汲，专
备制笺之用。每岁以三月三日，汲此井水，造笺二十
四幅，馀者留藩邸中。

《北京岁华记》：“上巳日，上土谷祠。”

《名胜志》：“襄阳县龟山，上有楒。”石襄人以三月三日
来游，卧擦其上，谓可免灾患。

《风俗通义》：《周礼》：女巫掌岁时以祓除衅浴。禊者，洁也，
春者，蠢也，蠢蠢摇动也。《尚书》以殷仲春，“厥民析言”人
解疗生疾之时，故于水上衅洁之也。

《四民月令》：“三月三日以及上除，采柳絮可以愈疮。”
《南岳记》：“南岳山上有飞坛，悬水激石，飞湍百仞。又有
曲水坛，水从石上行，士女临河坛，三月三日所逍遥
处。”

《南方草木状》：“刺桐，其木为材，三月三时布叶繁密，后
有花赤色，间生叶间，旁照他物，皆朱殷然。三五房凋，
则三五复发。如是者，竟岁九真有之。”

《齐民要术五行书》曰：“欲知蚕善恶，常以三月三日，天
阴如无日，不见雨，蚕大善。”

黍米酒法：“预锉麹曝之，令极燥。三月三日，秤麹三斤
三两，取水三斗三升浸麹，经七日，麹发细泡起。然后
取黍米三斗三升，净淘，炊作再馏饭，摊使冷，著麹汁
中，搦黍令散，两重布盖瓮口。候米消尽，更炊四斗半
米酘之。第三酘炊米六斗。自此以后，每酘以渐和米。
瓮无大小，以满为限。酒味醇美，宜合醅饮食之。”
作当梁酒法。当梁下置瓮，故曰“当梁。”以三月三日日
未出时，取水三斗三升，干麹末三斗三升，炊黍米三
斗三升，为再馏黍，摊使极冷，水麹黍俱时下之。三月
六日，炊米六斗酘之。三月九日，炊米九斗酘之。自此
以后，任意酘之，满瓮便止。若欲取者，但言“偷酒”，勿云
“取酒。”假令出一石，还炊一石米酘之，瓮还复满，亦为
神异。

秔米酒法：“三月三日，取井花水三斗三升，绢簁麹末
三斗三升，秔米三斗三升，再馏弱炊，摊令小冷，先下
水麹，然后酘之。七日更酘，用米六斗六升；一七日更
酘，用米一石三斗二升；二七日更酘，用米二石六斗
四升乃止，量酒备足便止。合醅饮者，不复封泥，令清
者，以盆密盖，泥封之，经七日，便极清澄，取清者，然后”
押之。

《三九酒》法：以三月三日收水九斗，米九斗，焦麹末九
斗，先曝干之，一时和之，揉和令极熟。九日一酘，后五
日一酘，后三日一酘，会以只日酘，不得以偶日也。使
三月中，即令酘足，常预作汤，瓮中停之。酘毕，辄使五
升洗手荡瓮，倾于酒瓮中也。

《千金方》：“腰脊作痛。三月三日取桃花一斗一升，并华
水三斗，麹六升，米六斗，炊熟如常酿酒，每服一升，日
三服，神良。”

《食谱》：“张手美家上巳，手里行厨。”

《种树书》常以三月三日雨卜桑叶之贵贱。谚云：“雨打
石头遍，桑叶三钱片。”或曰：“四日尤甚。”杭人曰：“三日尚
可，四日杀”我言四日雨尤贵。

《酉阳杂俎》：“焉耆三日野祀。”

《芥隐笔记》：乐天诗：“去岁暮春上巳，共泛洛水中流。今
岁暮春上巳，独立香山下头。”东坡用之，为海外上巳
诗。

《野客丛谈》：今言五月五日曰重五，九月九日曰重九，
则三月三日亦宜曰重三。观张说文集三月三日诗
“暮春三月日重三。”此可据也。《曲水侍宴》诗“三月重三
日。”此可据也。

《贵耳集》：杨冠卿馆于九江戎司，赵温叔罢相帅荆南道由九江，守帅合宴。杨作致语云：“相公倦台鼎，喜看
衮绣之东归；浔阳无管弦，且听琵琶之旧曲。”温叔再
三称道。蜀中教官作上巳日致语云：“三月三日，多长
安之丽人；一咏一觞，修山阴之旧事。”要作骈俪，当如
此用事。

《癸辛杂识》或云：上巳当作十干之己。盖。古人用日例
以十干，如上辛、上戊之类，无用支者。若首午尾卯，则
上旬无巳矣。故王季夷《上巳词》云：“曲水湔裙三月二”，
此其证也。

《丹铅总录》：禊有春秋。禊，水上祓除也。然有春禊秋禊。
《论语》：“浴乎沂”注：“上巳祓除。”王右军《兰亭》：“暮春修禊”，此
春禊也。马融《西第颂》云：“西北戌亥，元石承输。虾蟆吐
泻，庚辛之域。”刘祯《鲁都赋》曰：“素秋二七，天汉指隅。人
胥祓禳，国子水嬉。”此用七月十四日指秋禊也。
《霏雪录》：“海扇，海中甲物也。其形如扇，背文如瓦，三月
三日”潮尽乃出。

《田家五行》：“三月初三晴，桑叶挂银瓶。”雨打石头斑，桑
叶钱上𨂝。雨打石头流，桑叶好餧牛。
《农政全书》陶弘景曰：“藉姑三月三日采根，曝干，可疗
饥。”

《本草纲目》：梨花如雪，六出上巳，无风则结实必佳。古
语云：“上巳有风梨有蠹。”

《群芳谱》：“三月三日采蔓菁花，阴干为末。空心井花水
下。久服长生，可夜读书。”

《名胜志》：“琴高山隐雨岩，是其控鲤上升之所。岩下有
洞，洞旁有钓台，台下水即琴溪也。每岁上巳前后数
日出小鱼，相传为处士药楂鱼。”

《续搜神记》：“卢充猎，见麞便射，中之，随逐不觉远。忽见
一里门如府舍，问铃下，铃下对曰：‘崔少府也’。进见少
府，少府语充曰：‘尊府君为索小女婚，故相迎耳’。三日
毕，送充至家。母问其状，以对。与崔别后四年，充三月
三日临水戏，遥见水傍有犊车，充往开车户，见崔女
与三岁男共载，情意如初，抱男儿还。充赠金碗，乃别。”
《天上玉女记》：“魏济北郡从事掾弦超，中夜独宿，梦有
神女来从之，自称天上玉女，姓成公，字知琼。如此三
四夕，一旦显然来游，姿颜容体，状若飞仙，遂为夫妇。
后漏泄其事，玉女遂求去，去若飞迅。超忧感积日，几
至委顿去后五年，超奉郡使至洛，到济北鱼山下，遥
望曲道头有一车马，似知琼驰驱前”至，果是也。悲喜
交切，同乘至洛，遂为室家，克复旧好。至太康中犹在，
但不日日往来，每于三月三日辄下，往来经宿而去。
《续文献通考》：宝志，金城人。初，朱氏妇于上巳日闻儿
啼鹰巢中，梯树得之，举以为子。七岁出家，长修禅业，
止江东道林寺。

《启圣录》：“开皇元年三月三日，真武产母左胁，当生之
时，瑞星覆国，天花散漫，异香纷然，身宝光焰充满，王
国土地皆变金玉。”

《蠡海集》：“元帝生于三月三日者，一生二，二生三，三生
万物，水之气天一至三而始盛也。”

《传灯录》：泗州僧伽大师者，景龙二年，中宗遣使迎至
辇毂，命住大荐福寺。三年三月三日，大师示灭，敕令
就荐福寺漆身起塔。忽臭气满城，帝祝返师归临淮。
言讫，异香腾馥。帝问万回曰：“僧伽大师何人耶？”曰：“观
音化身耳。”

道𪩘禅师上堂，僧问：“如何是佛法大意？”师曰：“古人岂
不道今日三月三？”僧曰：“学人不会。”师曰：“止止！不须说，
我法妙难思。”

《易通卦验》：